9 ነሓሰ 2018 መግለጺ ስእሊ, ኣስማይት መርሃጽዮን፡ ተሓላቒት ጥዕና ስደተኛታት ኣብ እስራኤል እስራኤል ሓንቲ ካብተን ውዕል ስደተኛታት ኣብ ግብሪ ክውዕል ዝገበረትን ካብተን ፈላሞት ዝፈረማ ሃገራት ምኻና ይፍለጥ። ኣብ ጊዜ 70ታት ድማ አስታት 400 ስደተኛታት ቬትናም ብምቅባል ንውዕላ ተግባራዊ ከምዝኸውን ገይራቶ። ይኹን እምበር፡ ኣብ'ዚ ሕጂ እዋን 40 ሽሕ ዝኣኽሉ ናብ ሃገራ ዝኣተው ኤርትራውያንን ሱዳናውያንን ስደተኛታት፡ ብጀካ'ቶም ኣብ ፈለማ ዝኣተው 1 ሚኢታዊት ዝኾኑ ሕጋዊ መንበሪ ፍቃድ ብምሃብ እቶም ዝተረፉ ኣብ ቀንፈዘው ዝርከቡላ ሃገር'ያ። ስለዝኾነ ድማ እዞም ህይወቶም ኣብ ሰንፈላል ዘሎ ስደተኛታት፡ ዝኾነ ይኹን መሰላት ከም ናይ ጥዕና፡ ስራሕን ካልእ ኣድለይቲ ሓገዛትን ነፊጋቶም ትርከብ። ካብ'ዚ ዝተበገሰ እዞም ስደተኛታት፤ ካብ ዕለታዊ ናብራ ምምእራር ሓሊፎም ብፍላይ ንዘጋጥሞም ጥዕናዊ ጸገማት ኣቃልቦ ኣይህብዎን። ፈለማ እኹል ሓበሬታ ብዘይምርካብን ተንጽሎ ብምፍራሕን ስደትኛታት መርምራ ምግባር ይኹን ብዝዕባ ኤይድስ ምዝራብ ኣዝዩ የሰክፎም ከም ዝነበረን ዘሎን ኢና ተረዲእና። ኣብ ሕጂ እዋን'ከ?
